For første gang politianmelder Forbrugerombudsmanden virksomheder for skjult reklame rettet mod børn og unge.

Det skriver myndigheden i en pressemeddelelse.

Sagen drejer sig om forsiden på Anders And-blad nummer 46 fra den 14. november 2013, som udgives af Egmont Publishing Kids.

Forsidetegningen viser Rip, Rap og Rup, der sidder på en hammerhaj oppe i luften, mens Anders And holder fast i hajens hale. Nederst på siden er bygningen til Den Blå Planet vist.

Øverst på forsiden er der desuden et smalt, blåt felt med et billede af en haj, teksten ”Vind med Den Blå Planet” samt logoet for Den Blå Planet.

Erkender at det var reklame

Men afgørende er der ikke anvendt ord som for eksempel "reklame", der viser, at forsiden er netop en reklame for Den Blå Planet.

Den Blå Planet og Egmont Publishing Kids erkender begge, at hele forsiden på Anders And-bladet fra den 14. november 2013 var en reklame for Den Blå Planet.

Selskaberne mener imidlertid, at det var klart for børn og unge, at der var tale om reklame.